钦定古今图书集成/方舆汇编/职方典/第1518卷 > 《通志》
## 钦定古今图书集成/方舆汇编/职方典/第1518卷 > 《通志》

妙猡猡

皆土蛮官舍之裔，或称“火头”，或称“营长”，或称“官娜”，与黑、白诸种迥异。耳圈环，常服用梭罗布。妇女衣，胸背妆花，前不掩胫，后长曳地，衣边弯曲如旗，尾无襟带，上作井口，自头笼罩，而下桶裙细折。在阿迷州者，为诸种所敬惮，其丧则阖寨醵金为助。其在蒙化、丽江、鹤庆、腾越、楚雄、姚安，亦佐新兴、北胜。王弄山者，不著其种类，止曰猡猡。所居茅舍，中堂作火炉，父子妇姑围炉而卧，惧棰挞而不畏死，祭以羊豕，捶死不杀。姚安者，性狡悍，好为盗贼。新兴者，居昌明里，力田为生。腾越者，专资射猎。北胜又有号“猡猡”者，与四川建昌诸猓同类，纯服。毳，男女皆跣足，每踏歌为乐，则著皮屦，男吹芦笙，妇衣缉衣，跳舞而歌，各有其节。在顺州者又称“猓落蛮。”男鹊帽，襞积衣，妇三尖冠，以樵采耕艺为事。在新化州者，又称“白脚猡。”猡以白布束其胫，故名。